છોડો જવા દો એ રીનાને. હવે આ મહાશયને સાંભળો. એ રીનાની લગોલગ જ આવીને બેઠા હશે. આમ તો ઉંમરે વડીલ છે પણ સ્વભાવે પોતાને જુવાન ગણાવે છે. સાંભળો છો ને, મારી કુથલી કરવાને બહાને કેવી રીતે રીનાને બાટલીમાં ઉતારી રહ્યા છે. કહે છે, ‘જવા દે ને રીનુડી, આની તો આદત જ છે લોકોની લાગણીઓ દુભાવવાની !’ હવે તમે એનો પક્ષ સાંભળ્યો તો મારો પણ સાંભળી લો. એ ડોસો મારી એ વાર્તાનું પાત્ર છે જેમાં એણે પોતાની વહુ પર નજર બગાડી હતી. અને મેં એને એવો વિકૃત ચીતર્યો ત્યારથી એને મારી પર દાઝ છે !